Dienssentrum - NG Gemeente Somerset-Wes
Die engel sprei haar vlerke
Almal wat met Kobie Groenewald te doen het, getuig van haar liefdevolle deernis en die manier waarop sy die Dienssentrum as ‘n bediening bestuur. Die woord “engel” word vrylik gebruik.
Kobie het in 2013 as vrywilliger by die Dienssentrum begin werk en het in 2014 die leisels daar oorgeneem. Sy lig enkele hoogtepunte van die afgelope 3 jaar uit:
Sy sê sy was ‘n stukkende mens toe sy by die Dienssentrum begin werk het, vanweë persoonlike verliese en siekte in die familie. Die Dienssentrum het vir haar heling gebring. “Ek het baie meer geestelike seën beleef as wat ek en die span ooit kon uitdeel”.
“Mense is op aarde gesit om om te gee vir mekaar, as elkeen net ‘n bietjie wil omgee, sal dit ‘n groot verskil maak. Die Dienssentrum is die vlammetjie waar liefde en omgee gedy en ‘n getuienis in die gemeenskap is”.
Kobie het in die paar jaar soveel liefde ontvang en vriendskappe gemaak en sy weet sy gaan dit nooit verloor nie.
Kobie en De Wet gaan nou aftree op Baardskeerdersbos. Dit sal seker nie lank wees voordat sy begin woel in daardie gemeenskap nie.
Baie dankie vir jou onbaatsugtige diens Kobie! Ons gaan jou ontsettend baie mis!
Kobie spreek haar dank uit teenoor almal wat die Dienssentrum so mooi ondersteun en weet dit sal voortgaan met haar opvolger, Yolande Kennedy aan die stuur van sake.
Kobie en haar opvolger, Yolande Kennedy
Die Dienssentrum van die NG Helderberg Uitreik is ‘n tasbare bewys aan ons gemeentelede, donateurs en die gemeenskap, van God se voortdurende sorg.
PSALM 136:26: “Loof God, Hy wat in die hemel bly, Sy liefde hou nooit op nie”
WIL JY JESUS SE HANDE EN VOETE WEES OP AARDE?
Kom besoek ons gerus by die Dienssentrum, deel van die NG Helderberg se kompleks,
by Firmountweg 82, Somerset-Wes.
Die doelwit van die Dienssentrum is steeds die verskaffing van voedsel, kleding, beddegoed en ook kombuisware aan mense in nood.
Volgens ons jongste statistiek voorsien ons voedsel op ’n daaglikse basis aan 1200 mense.
Die Dienssentrum se funksionaliteit steun met groot dankbaarheid op ons vrywillige werkers en ons donateurs.
021-851 5582 / dienssentrum@nghelder.co.za
Aktiwiteite in die Dienssentrum
Vars groente word uitgepak; kosvoorraad word verpsrei
Kaste vol damesklere vir verspreiding
Gehekelde en gebreide blokkies vir die kombers-projek.
Met dankbaarheid aan almal wat deelneem aan ons huidige kombers-projek,
kan ons meld dat ons reeds die volgende instansies kon bederf met handgemaakte kombersies:
Zandvliet Tehuis (170), Little Angels S/Wes (14), die Moorreesburg Kinderhuis (160), asook 150 kombersies vir die Steinthal Kinderhuis in Tulbagh.
Die kinders se reaksie was deurlopend: “ Is dit regtig myne, vir altyd en altyd?”.
‘n Sakvol komberse, gereed vir aflewering –>
Lees hier meer oor hierdie merkwaardige projek.
‘n Oggend by die Dienssentrum (16 Mei 2017)
By ons aankoms vanoggend was een van die vrywilligers besig om ‘n paar sakke vol klere en kinderspeelgoed uit haar motor se kattebak te laai.
Diè was afkomstig van die kamer van ‘n dogtertjie wat intussen te groot geword het vir ‘n pienk kamer.
‘n Rukkie later hoor ons van ‘n dogtertjie wat op pad skool toe by ‘n ander dienssentrum kom vra het vir iets om te eet. By nadere ondersoek het geblyk dat haar kosblikkie slegs ‘n halwe sny droë brood bevat het. Daar word dadelik besluit om haar hartjie bly te maak met die speelgoed plus ‘n sak klere.
“Is dit toeval?” vra Louie met trane van deernis in haar oë. Dit is hoe sy dit telkens oor die jare by die Dienssentrum ervaar.
Intussen word 15 kosmandjies gepak met die weeklikse voorraad blikkieskos, melk, vleis, sakkies vars groente en ander benodigdhede vir behoeftige gesinne.
Twee vroue uit Nomzamo daag op om 20 kinderkombersies, elk met die naam van ‘n spesifieke kind, te kom afhaal. Ds. Hannes doen ‘n gebed, en Louie vertel hulle in Xhosa dat die mense van die Dienssentrum die hande en voete van Jesus is. Die Helderberggemeente se Bybelverspreiding belowe ‘n Xhosa-bybel vir elke kind.
Bostaande uitreikgeleentheid het begin met ‘n berig in die Distrikspos van 16 Februarie 2017. Hierin word vertel hoe Lydia Tom sedert 1998 haar Nomzamo-tuiste beskikbaar stel ‘as ‘n plek van veiligheid vir mishandelde, verwaarloosde, verlate en weggooi-kinders.’ Die Dienssentrum het haar genader en aangebied om kombersies vir die winter aan elke kind te verskaf. Die naam van elke kind is op sy/haar kombers gehekel, en so het Dinsdag se oorhandigingsgeleentheid plaasgevind. (Daar word tans gewerk om nog 5 kombersies te kan verskaf).
Die vorige week is nog 20 komberse by die kerk in Macassar aan bejaarde lidmate uitgedeel. Ons het wel hartseer die kerk verlaat, want daar was steeds baie bejaarde en behoewende mense wat ‘n kombersie begeer. Ons sal poog om weer ‘n uitreik na hulle te doen.
En om die oggend af te sluit kom daar ‘n bakkie-vrag aan vanuit Moedergemeente se kantoor:
sakkies vol gebreide blokkies vir nog komberse, ‘n boks vol wol en nog een met kinderspeelgoed, asook talle tydskrifte.
Almal wat bygedra het kan vir seker weet dat hul geskenke sinvol uitgedeel sal word en beslis baie waardeer word.
Die Dienssentrum is immers die hande en voete van Jesus.
Lees hier meer oor die “Macassar Winter warming” uitreik.